Uncertainty unveiled
Authors: Σπηλιωτόπουλος Γεώργιος 
Published: January 2025

Η παρούσα έρευνα εξετάζει τον τρόπο με τον οποίο οι χρηματοοικονομικές πληροφορίες, η κλιματική και η οικονομική αβεβαιότητα, επηρεάζουν τόσο το χρηματοπιστωτικό σύστημα όσο και την πιστωτική πολιτική των εταιρειών. Σε αυτή τη διατριβή, εξετάζουμε ποσοτικές μεθόδους βασισμένες σε εμπειρικά στοιχεία για να αναλύσουμε πώς η ροή της χρηματοοικονομικής πληροφορίας, ιδιαίτερα από την Ευρωπαϊκή Κεντρική Τράπεζα, επηρεάζει τις πρακτικές δανεισμού των χρηματοπιστωτικών ιδρυμάτων. Παράλληλα, αναλύουμε την πιθανή επίδραση της πολιτικής αβεβαιότητας σχετικά με το κλίμα, ακόμη και υπό τα πιο δυσμενή σενάρια κλιματικής αλλαγής, στις κεφαλαιακές απαιτήσεις των εταιρειών. Επιπλέον, μελετάμε τις πολυδιάστατες σχέσεις μεταξύ της αβεβαιότητας στην οικονομική πολιτική και επεκτείνουμε τη συζήτηση για να κατανοήσουμε τις επιπτώσεις της στην επιδείνωση των πιστωτικών κινδύνων των εταιρειών και τις διαταραχές της χρηματοοικονομικής σταθερότητας. Με την εν λόγω έρευνα, παρέχουμε στους υπεύθυνους χάραξης πολιτικής, τις κεντρικές και εθνικές τράπεζες, τους επενδυτές και άλλους σχετικούς ενδιαφερόμενους σημαντικά ευρήματα που θα τους βοηθήσουν στη διαχείριση των παγκόσμιων κινδύνων. Αναλύουμε πώς διάφοροι τύποι αβεβαιότητας (χρηματοοικονομική πληροφορία, αβεβαιότητα πολιτικής για το κλίμα και οικονομικής πολιτικής) επηρεάζουν τις παγκόσμιες πιστωτικές αγορές και τη χρηματοοικονομική σταθερότητα. Επομένως, προσφέρουμε χρήσιμες συστάσεις για τα χρηματοπιστωτικά ιδρύματα και τους διευθυντές των εταιρειών προκειμένου να μετριάσουν πιο αποτελεσματικά τους οικονομικούς και περιβαλλοντικούς κινδύνους. Τα ευρήματα μας μπορούν να εφαρμοστούν για να βελτιώσουν και να ενισχύσουν τα πλαίσια διαχείρισης κινδύνου και να προετοιμάσουν τις εταιρείες να ανταποκριθούν στις χρηματοοικονομικές προκλήσεις του μέλλοντος. Στο Κεφάλαιο 2, κατασκευάσαμε έναν νέο δείκτη πληροφοριών (Info Index) με βάση τις δημόσιες δηλώσεις της ΕΚΤ (ομιλίες, συζητήσεις σε συνέδρια και συνεντεύξεις στα ΜΜΕ), και υποστηρίζουμε ότι η αυξημένη πρόσβαση σε χρηματοοικονομικές πληροφορίες οδηγεί σε μείωση της δανειοδότησης των τραπεζών. Καταλήγουμε στο συμπέρασμα ότι οι ανακοινώσεις της Ευρωπαϊκής Κεντρικής Τράπεζας, εκτός από εκείνες που αφορούν τη διαφάνεια και τη σαφήνεια της νομισματικής πολιτικής, επηρεάζουν επίσης την τραπεζική πιστωτική πολιτική. Τα ευρήματα μας θεωρούμε ότι έχουν σημαντικές επιπτώσεις στο έργο των υπεύθυνων χάραξης της οικονομικής πολιτικής ως προς την αποφυγή πραγματικών οικονομικών σοκ, καθώς και για τους Τραπεζίτες που πρέπει να αντιδράσουν στις οικονομικές πληροφορίες ώστε να μεγιστοποιήσουν την αποτελεσματικότητα των πιστωτικών πολιτικών τους. Στο Κεφάλαιο 3, δείχνουμε ότι η αβεβαιότητα της πολιτικής που αφορά στο κλίμα, επηρεάζει τη τυχόν μελλοντική κεφαλαιακή έλλειψη των παγκόσμιων χρηματοπιστωτικών εταιρειών. Σε ένα αρνητικό σενάριο κλιματικής αλλαγής, οι επιχειρήσεις θα χρειαστούν 11,28% περισσότερο οριακά κεφάλαια και 7,63% περισσότερα συνολικά κεφάλαια. Μετά την υπογραφή της Συμφωνίας του Παρισιού για την μείωση των εκπομπών αερίων, το αποτέλεσμα έχει σταθεροποιηθεί σε παγκόσμιο επίπεδο. Τα αποτελέσματα μας υποστηρίζουν αυτό το γεγονός παρουσιάζοντας στοιχεία ότι, μετά τη συμφωνία, οι οριακές κεφαλαιακές ανάγκες μειώθηκαν κατά 10,22% και οι συνολικές κεφαλαιακές ανάγκες κατά 4,22%. Υπάρχουν ισχυρές ενδείξεις ότι η αποχώρηση των ΗΠΑ από τη συμφωνία αύξησε τις κλιματικές κεφαλαιακές ανάγκες των αμερικανικών επιχειρήσεων. Ιδιαίτερα, όταν αυτές οι επιχειρήσεις αντιμετωπίζουν πλεόν υψηλότερες κεφαλαιακές απαιτήσεις λόγω της αυξημένης αβεβαιότητας που περιβάλλει την πολιτική για το κλίμα στη χώρα. Οι υπολογισμοί μας μπορούν να αξιοποιηθούν από τις ρυθμιστικές αρχές, καθώς σχετίζονται με τη σταθερότητα του χρηματοπιστωτικού συστήματος υπό ένα σημαντικό σενάριο κλιματικής πίεσης. Αναγνωρίζοντας τις δυνατότητες για αυξημένες κεφαλαιακές ανάγκες ενόψει της αβεβαιότητας για το κλίμα, οι ρυθμιστικές αρχές μπορούν να αξιολογήσουν και να μετριάσουν καλύτερα τους κινδύνους για τον χρηματοπιστωτικό τομέα. Η παρούσα ερευνα υπογραμμίζει τη σημασία της αντιμετώπισης της κλιματικής αλλαγής με ολοκληρωμένο τρόπο και της εφαρμογής συνεκτικών πολιτικών για το κλίμα για την ενθάρρυνση της χρηματοπιστωτικής σταθερότητας. Τέλος, το κεφάλαιο 4 παρέχει σημαντικές πληροφορίες σχετικά με τη σύνθετη σχέση μεταξύ της αβεβαιότητας της οικονομικής πολιτικής και της χρηματοπιστωτικής σταθερότητας των επιχειρήσεων. Η έρευνα μας δείχνει ότι όταν υπάρχει μεγαλύτερος βαθμός ασάφειας στις κυβερνητικές πολιτικές, αυτό οδηγεί σε αυξημένο κίνδυνο χρεοκοπίας για τις εταιρείες. Σε ένα σενάριο σοβαρής αβεβαιότητας, μια αύξηση μίας μονάδας στην οικονομική πολιτικής αβεβαιότητα (EPU) οδηγεί σε αναλογική αύξηση της απόστασης από την χρεοκοπία (DtD) των επιχειρήσεων. Επιπλέον, η ανάλυσή μας δείχνει ότι η επίδραση της οικονομικής αβεβαιότητας στον πιστωτικό κίνδυνο των εταιρειών διαφέρει μεταξύ των κλάδων. Οι χρηματοπιστωτικές αγορές και οι ρυθμιστικοί παράγοντες ανταποκρίνονται σε μεγάλο βαθμό στις διακυμάνσεις της οικονομικής αβεβαιότητας, γεγονός που αυξάνει το επίπεδο του πιστωτικού κινδύνου για τις εταιρείες που συμμετέχουν σε αυτές τις βιομηχανίες. Για τη βιομηχανία τεχνολογίας, που επηρεάζεται περισσότερο από τις άλλες, τα ευρήματά μας επιβεβαιώνουν αυτό το συμπέρασμα παρουσιάζοντας στοιχεία ότι, η αύξηση μιας μονάδας της τυπικής απόκλισης στην οικονομική αβεβαιότητα οδηγεί σε μείωση της απόστασης από την χρεωκοπία (DtD). Η παρούσα έρευνα υπογραμμίζει την ανάγκη αντιμετώπισης της αβεβαιότητας της οικονομικής πολιτικής προκειμένου να διατηρηθεί η χρηματοπιστωτική σταθερότητα. Αναγνωρίζοντας τις πιθανές επιπτώσεις της οικονομικής αβεβαιότητας στον πιστωτικό κίνδυνο των επιχειρήσεων, οι υπεύθυνοι χάραξης πολιτικής, οι επενδυτές και τα στελέχη των εταιρειών μπορούν να λάβουν προληπτικά μέτρα για τον μετριασμό των κινδύνων και την ενίσχυση της ανθεκτικότητας ενόψει αβέβαιων οικονομικών συνθηκών.